b"\n_START_ARTICLE_\nPape\xc5\xbe Janez Pavel II.\n_START_SECTION_\n\xc5\xbdivljenjepis\n_START_PARAGRAPH_\nRojen je bil na ju\xc5\xbenem Poljskem v dru\xc5\xbeini nekdanjega avstro-ogrskega \xc4\x8dastnika. Rojstno ime Karel je dobil po nedavno preminulem zadnjem avstrijskem cesarju Karlu I. Habsbur\xc5\xa1ko-Lotarin\xc5\xa1kem, pod katerim je njegov o\xc4\x8de slu\xc5\xbeil kot \xc4\x8dastnik v cesarski vojski. \xc5\xbde v mladosti se je spoznal s krakovsko judovsko skupnostjo in pre\xc5\xbeivel nacisti\xc4\x8dno okupacijo. V duhovnika je bil posve\xc4\x8den 1. novembra 1946. Na poljskih univerzah je pou\xc4\x8deval etiko in leta 1958 postal krakovski pomo\xc5\xbeni \xc5\xa1kof, \xc4\x8dez \xc5\xa1tiri leta pa je prevzel tudi vodenje \xc5\xa1kofije. _NEWLINE_30. decembra 1963 ga je pape\xc5\xbe Pavel VI. imenoval za krakovskega nad\xc5\xa1kofa. Sodeloval je na drugem vatikanskem cerkvenem zboru._NEWLINE_Leta 1967 je postal kardinal. Leta 1978 je tako sodeloval na konklavah, kjer so po smrti Pavla VI. za novega pape\xc5\xbea izvolil Albina Luciania, ki je privzel ime Janez Pavel I. Po njegovi nepri\xc4\x8dakovani smrti po le 33 dneh pape\xc5\xbeevanja je bil Karol Wojty\xc5\x82a kljub svoji neobi\xc4\x8dajni mladosti ter poljski narodnosti 16. oktobra 1978 izvoljen za novega pape\xc5\xbea. V spomin predhodnika si je nadel ime Janez Pavel II._NEWLINE_13. maja 1981 je nad njim na trgu sv. Petra v Rimu Turek Mehmet Ali A\xc4\x9fca izvedel poskus atentata. Kasneje je pape\xc5\xbe atentatorja obiskal v zaporu, vsebina njunih pogovorov pa \xc5\xa1e danes ni znana. \xc4\x8clani teroristi\xc4\x8dne mre\xc5\xbee Al Kaida so med njegovim obiskom na Filipinih januarja 1995 pripravljali \xc5\xa1e en atentat na pape\xc5\xbea. Na dan atentata so bili razkrinkani. _NEWLINE_\xc4\x8ceprav je na pape\xc5\xa1ki polo\xc5\xbeaj pri\xc5\xa1el mlad (ukvarjal pa se je tudi s \xc5\xa1portom), sta dva poskusa atentata na njegovem zdravju pustila posledice. Pojavili so se tudi sumi o raku, trpel pa je tudi za Parkinsonovo boleznijo. Ni mogel ve\xc4\x8d hoditi, te\xc5\xbeko je govoril in slabo sli\xc5\xa1al, vendar je nadaljeval s potovanji po svetu. Kljub slabemu telesnemu stanju tisti, ki so se z njim sre\xc4\x8dali, pravijo, da je bil du\xc5\xa1evno popolnoma zdrav. Izgledal je trdno odlo\xc4\x8den, da bo na polo\xc5\xbeaju vztrajal do smrti ali do poslab\xc5\xa1anja du\xc5\xa1evnega stanja. _NEWLINE_Po zgledu predhodnika se je odlo\xc4\x8dil poenostaviti svoje urade. Poleg tega, da ni nosil pape\xc5\xa1ke tiare in da se je zavzemal za manj slovesen postopek ob kronanju novega pape\xc5\xbea, je ukinil tudi onikanje samega sebe, vse v duhu pape\xc5\xa1kega naziva Servus Servorum Dei (Slu\xc5\xbeabnik bo\xc5\xbejih slu\xc5\xbeabnikov). _NEWLINE_Janez Pavel II. je potoval v ve\xc4\x8d kot 100 de\xc5\xbeel, kjer je pritegnil velike mno\xc5\xbeice vernikov. Dvakrat je obiskal tudi Slovenijo. Prvi\xc4\x8d med 17. in 19. majem 1996, ko je obele\xc5\xbeil 1250. obletnico kr\xc5\xa1\xc4\x8danstva na Slovenskem. Iz tega obiska je verjetno najbolj znan stavek s sre\xc4\x8danja z mladimi na postojnskem letali\xc5\xa1\xc4\x8du (ravno na njegov 76. rojstni dan): Pape\xc5\xbe 'ma vas rad.. Drugi obisk Slovenije je trajal le pol dneva. To je bilo 19. septembra 1999 ob beatifikaciji Antona Martina Slom\xc5\xa1ka. Postal je prvi pape\xc5\xbe, ki je obiskal Anglijo, kjer je molil tudi v anglikanski katedrali v Canterburyu. Potoval je tudi v Izrael, kjer se je simboli\xc4\x8dno dotaknil Zidu objokovanja z namenom prispevati k spravi med Judi in kristjani. Bil je tudi prvi pape\xc5\xbe, ki je kdaj stopil v mo\xc5\xa1ejo (Mo\xc5\xa1eja Omajadov, Damask, 6. maj 2001). Kadar mu je zdravstveno stanje dopu\xc5\xa1\xc4\x8dalo, je tradicionalni bo\xc5\xbei\xc4\x8dno in velikono\xc4\x8dno poslanico izrekel v mno\xc5\xbeici jezikov, tudi v sloven\xc5\xa1\xc4\x8dini. Tudi ob obeh obiskih Slovenije je govoril v sloven\xc5\xa1\xc4\x8dini._NEWLINE_Za bla\xc5\xbeene je proglasil ve\xc4\x8d ljudi (1.340 do oktobra 2004) kot katerikoli njegov predhodnik._NEWLINE_Umrl je 2. aprila 2005 21:37 po dolgotrajni bolezni.\n_START_SECTION_\nRazglasitev za svetnika\n_START_PARAGRAPH_\n13. maja 2005 je njegov naslednik Benedikt XVI. najavil, da bo za\xc4\x8del postopek beatifikacije in tako presko\xc4\x8dil obi\xc4\x8dajno petletno obdobje po smrti kandidata. Sam postopek se je pri\xc4\x8del 28. junija istega leta. 1. maja 2011, na Nedeljo Bo\xc5\xbejega usmiljenja, ga je njegov naslednik Pape\xc5\xbe Benedikt XVI. razglasil za bla\xc5\xbeenega na Trgu sv. Petra v Rimu. Navzo\xc4\x8d je bil poldrugi milijon ljudi._NEWLINE_19. decembra 2009 ga je njegov naslednik pape\xc5\xbe Benedikt XVI. razglasil za bo\xc5\xbejega slu\xc5\xbeabnika. Pape\xc5\xbe Fran\xc4\x8di\xc5\xa1ek je 30. septembra 2013 na rednem konzistoriju razglasil, da bo bla\xc5\xbeenega pape\xc5\xbea Janeza Pavla II. (skupaj z bla\xc5\xbeenim Janezom XXIII.) 27. aprila 2014 razglasil za svetnika, kar je potem tudi storil._NEWLINE_V Sloveniji mu je posve\xc4\x8dena kapela v cerkvi sv. Duha v Sto\xc5\xbeicah v Ljubljani in kapela v cerkvi bl. Antona Martina Slom\xc5\xa1ka v Ko\xc5\xa1akih v Mariboru, v katere oltarju so vgrajene tudi pape\xc5\xbee relikvije. V Ljubljani se po njem imenuje Ulica Janeza Pavla II. (po preimenovanju Zrinjskega ceste leta 1997), na kateri se nahaja tudi sede\xc5\xbe Apostolske nunciature v Sloveniji. Bronast kip Janeza Pavla II. se nahaja na Brezjah ob baziliki, kamnit pa v Skorbi v va\xc5\xa1kem sredi\xc5\xa1\xc4\x8du."